*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 22ας Δεκεμβρίου 1981

περί χορηγήσεως αδείας σε ορισμένα Κράτη μέλη να προβούν σε ενδοκοινοτική επιτήρηση των εισαγωγών προϊόντων, καταγωγής τρίτης χώρας, τα οποία τίθενται σε ελεύθερη κυκλοφορία στην Κοινότητα και τα οποία μπορούν να αποτελέσουν αντικείμενο των μέτρων προστασίας, δυνάμει του άρθρου 115 της συνθήκης

(Τα κείμενα στη γαλλική, γερμανική, ιταλική, ολλανδική, αγγλική και δανική γλώσσα είναι τα μόνα αυθεντικά)

(82/205/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 115 πρώτο εδάφιο,

την απόφαση 80/47/ΕΟΚ της Επιτροπής της 20ής Δεκεμβρίου 1979 περί των μέτρων επιτηρήσεως και προστασίας που τα Κράτη μέλη μπορούν να λάβουν, αφού τους χορηγηθεί άδεια, έναντι της εισαγωγής ορισμένων προϊόντων, καταγωγής τρίτων χωρών, τα οποία τίθενται σε ελεύθερη κυκλοφορία σε άλλο Κράτος μέλος (1), και ιδίως τα άρθρα 1 και 2,

Εκτιμώντας:

ότι, δυνάμει της αποφάσεως 80/47/ΕΟΚ, τα Κράτη μέλη μπορούν να προβούν σε ενδοκοινοτική επιτήρηση των εισαγωγών που αναφέρονται σ' αυτήν, μόνον εφόσον τους χορηγηθεί προηγούμενη άδεια από την Επιτροπή·

ότι, δια της αποφάσεως 80/605/ΕΟΚ της 27ης Ιουνίου 1980 και των επομένων (2), η Επιτροπή χορήγησε άδεια σε ορισμένα Κράτη μέλη να καθιερώσουν αυτήν την επιτήρηση·

ότι η ισχύς όλων αυτών των αποφάσεων λήγει στις 31 Δεκεμβρίου 1981·

ότι ορισμένα Κράτη μέλη υπέβαλαν αιτήσεις στην Επιτροπή, προκειμένουυ να τους επιτραπεί να διατηρήσουν σε ισχύ αυτά τα μέτρα επιτηρήσεως και να καθιερώσουν νέους ελέγχους για τα προϊόντα που δεν αναφέρονται στις προηγούμενες αποφάσεις·

ότι η Επιτροπή εξέτασε διεξοδικά τα στοιχεία που της δόθηκαν προς υποστήριξη αυτών των αιτήσεων βάσει των κριτηρίων που αναφέρονται στις αποφάσεις 80/47/ΕΟΚ και 80/605/ΕΟΚ·

ότι εξέτασε, ιδίως, εάν ήταν δυνατό να αποτελέσουν οι εισαγωγές αντικείμενο ενδοκοινοτικής επιτηρήσεως δυνάμει του άρθρου 2 της αποφάσεως 80/47/ΕΟΚ, εάν, είχαν δοθεί στοιχεία όσον αφορά τις επικαλούμενες οικονομικές δυσχέρειες και εάν, κατά τη διάρκεια των ετών αναφοράς που προβλέπονται στην απόφαση 80/47/ΕΟΚ, είχαν σημειωθεί στρεβλώσεις στο εμπόριο ή είχαν υποβληθεί αιτήσεις τίτλου ενδοκοινοτικής εισαγωγής·

ότι, εν τούτοις, μπορεί να επιτραπεί η λήψη μέτρων επιτηρήσεως για τα υφαντουργικά προϊόντα της ομάδας Ι, όπως καθορίζονται στον κανονισμό (ΕΟΚ) αριθ. 3059/78 του Συμβουλίου (3), όπως τροποποιήθηκε τελευταία από τον κανονισμό (ΕΟΚ) αριθ. 3063/79 (4), ακόμη και εάν δεν υπήρξαν στρεβλώσεις στο εμπόριο ή δεν έχουν υποβληθεί αιτήσεις για χορήγηση ενδοκοινοτικής αδείας, λαμβανομένου υπόψη του κινδύνου των οικονομικών δυσχερειών που υφίσταται όσον αφορά το εμπόριο των προϊόντων αυτών λόγω της μεγάλης ευαισθησίας των εισαγωγών αυτών·

ότι, στην περίπτωση κατά την οποία υφίσταται για ένα συγκεκριμένο προϊόν και έναντι ορισμένων τρίτων χωρών, περιορισμός των εισαγωγών σε κοινοτικό επίπεδο, ο κίνδυνος να επιδεινωθούν ή να παραταθούν οι οικονομικές δυσχέρειες από στρεβλώσεις του εμπορίου μπορεί γενικώς να θεωρηθεί αμελητέος ως προς το σύνολο των τρίτων χωρών έναντι του οποίου οι δυνατότητες εισαγωγής που έχουν συσσωρευθεί στην Κοινότητα είναι κατώτερες από το 1 % του ποσοτικού ορίου σε κοινοτικό επίπεδο·

ότι, από την εξέταση αυτή, προκύπτει ότι οι εισαγωγές που αναφέρονται στα παραρτήματα ενδέχεται να επιδεινώσουν ή να παρατείνουν τις οικονομικές δυσχέρειες που υφίστανται στα ενδιαφερόμενα Κράτη μέλη· ότι, ως εκ τούτου, κρίνεται σκόπιμο να χορηγηθεί άδεια σε αυτά τα κράτη να τις υποβάλουν σε ενδοκοινοτική επιτήρηση μέχρι τις 30 Ιουνίου 1983·

ότι, όσον αφορά τις εισαγωγές που δεν αναφέρονται στα παραρτήματα, τα Κράτη μέλη διατηρούν τη δυνατότητα να καταρτίσουν καταστάσεις των εισαγωγών που έχουν πραγματοποιηθεί και να υποβάλουν κατόπιν αιτήσεις για επιτήρηση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Χορηγείται άδεια στα Κράτη μέλη που αναφέρονται στα παραρτήματα 1 μέχρι 8 να προβούν, το καθένα σε ό,τι το αφορά, μέχρι τις 30 Ιουνίου 1983, σε ενδοκοινοτική επιτήρηση των εισαγωγών που αναφέρονται στα εν λόγω παραρτήματα, σύμφωνα με την απόφαση 80/47/ΕΟΚ.

Άρθρο 2

Η παρούσα απόφαση απευθύνεται στο Βασίλειο του Βελγίου, στο Βασίλειο της Δανίας, στην Ομοσπονδιακή Δημοκρατία της Γερμανίας, στη Γαλλική Δημοκρατία, στην Ιρλανδία, στην Ιταλική Δημοκρατία, στο Μεγάλο Δουκάτο του Λουξεμβούργου, στο Βασίλειο των Κάτω Χωρών και στο Ηνωμένο Βασίλειο.

Έγινε στις Βρυξέλλες, στις 22 Δεκεμβρίου 1981.

Για την 'Επιτροπή

Wilhelm HAFERKAMP

Αντιπρόεδρος

(1) ΕΕ αριθ. L 16 της 22. 1. 1980, σ. 14.

(2) ΕΕ αριθ. L 164 της 30. 6. 1980, σ. 20.

(3) ΕΕ αριθ. L 365 της 27. 12. 1978, σ. 1.

(4) ΕΕ αριθ. L 347 της 31. 12. 1979, σ. 1.